**ΝΕ ΓΛΩΣΣΑ - ΕΝΟΤΗΤΑ 4: ΕΠΙΘΕΤΙΚΟΣ ΠΡΟΣΔΙΟΡΙΣΜΟΣ**

**Α. ΘΕΩΡΙΑ**

Επιθετικός προσδιορισμός είναι το **επίθετο** (ή άλλη λέξη που λειτουργεί ως επίθετο\*) που προσδιορίζει ένα **ουσιαστικό** και του αποδίδει μια **μόνιμη ιδιότητα**. Βρίσκεται στο ίδιο **γένος, αριθμό και πτώση** με το ουσιαστικό που προσδιορίζει.

π.χ.

- Έχει καταγράψει τις **παραδοσιακές** συνταγές της γιαγιάς της.

- Του αρέσουν πολύ τα **πασχαλινά** κουλουράκια.

- Συνόδευσαν το κρασί τους με **νόστιμους** μεζέδες.

\* Άλλες λέξεις που χρησιμοποιούνται ως επιθετικοί προσδιορισμοί είναι:

* *Αντωνυμίες* (Πρώτη φορά τρώω **τέτοιο** φαγητό)
* *Αριθμητικά* (**Δύο** μαθητές του σχολείου μας διακρίθηκαν σε διαγωνισμό ζωγραφικής)
* *Μετοχές* (Τα προϊόντα μας ξεχωρίζουν για την **ελεγμένη** ποιότητά τους)
* *Ουσιαστικά* που δηλώνουν *ηλικία, επάγγελμα, εθνικότητα*

(- **Γριά** γυναίκα και δουλεύει καθημερινά στο χωράφι.

- **Επιστήμονας** άνθρωπος και πιστεύει σε προλήψεις.

- Ένας **Ιταλός** μάγειρας ανέλαβε την κουζίνα του εστιατορίου.)

* Ονόματα *γεωγραφικών ή χρονικών* όρων ή *φυσικών φαινομένων*

(-Επισκεφθήκαμε τις πηγές του **Αχέροντα** ποταμού.

-Έφτασε **Ιούλιος** μήνας και ακόμη δεν έχουμε κάνει μπάνιο στη θάλασσα.

-Φύσηξε **βοριάς** αέρας. )

* *Επιρρήματα* με το οριστικό άρθρο (**Τα πάνω** ράφια θέλουν ξεσκόνισμα.)
* *Προθετικές φράσεις* -κυρίως με τις προθέσεις *από, με, χωρίς*

(-Φορούσε ένα σκούφο **από μαλλί**.

-Είναι άνθρωπος **με πείρα**.

-Είναι άνθρωπος **χωρίς καρδιά**. )

Όταν το ουσιαστικό που προσδιορίζεται από ένα επίθετο εννοείται εύκολα μπορεί να παραλειφθεί, οπότε παίρνει τη θέση του ο επιθετικός προσδιορισμός του.

π.χ.

-**Οι εργαζόμενοι** (=οι εργαζόμενοι άνθρωποι) στην εταιρεία ετοιμάζουν απεργία.

-Σήμερα το βράδυ θα έρθουν κάποιοι φίλοι μου να δούμε τον **τελικό** (=τελικό αγώνα).

**Β. ΑΣΚΗΣΕΙΣ**

**1. Να συμπληρώσετε τα κενά στις παρακάτω προτάσεις/περιόδους με τον κατάλληλο τύπο των επιθέτων που σας δίνονται σε παρένθεση, τα οποία λειτουργούν ως επιθετικοί προσδιορισμοί**.

α. Τα απογεύματα ήταν συνήθως αφιερωμένα σε …………………………………… (ευχάριστος) περιπάτους στη φύση.

β. Τα τελευταία χρόνια έχει αυξηθεί ο αριθμός των …………………………………. (παραδοσιακός) ξενώνων στην περιοχή μας.

γ. Τα συμπεράσματα στα οποία κατέληξα είναι αποτέλεσμα …………………………. (ενδελεχής) έρευνας.

δ. Δεν μπορεί να ανεχθεί τους …………………………………… (αγνώμων) ανθρώπους.

ε. Εντυπωσιάζει η ………………………………….. (άοκνος) και ………………………………… (πολυσχιδής) δραστηριότητά του.

στ. Ξεχωρίζουν από μακριά τα ……………………………. (μεγαλοπρεπής) ανάκτορα.

ζ. Στην περιοχή αυτή έχουν κτιστεί τα τελευταία χρόνια ………………………………. (πολυτελής) κατοικίες.

η. Σιγά σιγά τα δέντρα άρχισαν να αραιώνουν και το καταπράσινο τοπίο έδωσε τη θέση του σ’ ένα τοπίο ……………………………… (βραχώδης).

θ. Οι προτάσεις του προκάλεσαν ………………………………….. (οξύς) αντιδράσεις.

ι. Πρέπει να μεριμνήσουμε για την κάλυψη των ……………………………… (επείγων) αναγκών.